Iulia Navalnaia nu a fost prezenta la înmormânatarea lui Aleksei Navalnîi. Sute de oameni au așteptat să ajungă la mormânt
S-au derulat scene aproape ireale vineri, la funeraliile lui Aleksei Navalnîi, organizate la Moscova. Mii de ruși și-au riscat libertatea și au scandat "Rusia fără Putin" și "Rusia liberă".
Asta în ciuda faptului că prezența poliției a fost masivă în jurul bisericii unde s-a ținut slujba, dar și la cimitir.
Părinții celui mai de temut dintre opozanții lui Putin și-au condus fiul pe ultimul drum. Soția lui Navalnîi nu a fost însă prezentă, de teamă să nu fie arestată.
Potrivit unei organizații pentru drepturile omului, 91 de persoane au fost reținute în toata țara.
Sute de oameni au așteptat până seara târziu, în frig, să ajungă lângă mormântul lui Aleksei Navalnîi. Au vrut să-și ia rămas bun de la cel mai cunoscut și redutabil oponent al lui Vladimir Putin. Pe tot parcursul zilei de vineri, numărul celor care i-au adus un omagiu a atins nivelul miilor.
Matthew Chance, corespondent CNN: "Oamenii strigă ceva chiar acum. Ce anume? "Suntem mulți! Suntem mulți!". E un mesaj puternic transmis de miile de oameni care au venit să-i aducă un omagiu lui Aleksei Navalnîi. Nu vorbim doar de simple funeralii, ci de un act de sfidare în masă, unul extrem de rar într-o țară în care disidența nu e tolerată".
Aleksei Navalnîi a fost înmormmântat vineri într-un cimitir de pe malul râului Moscova. Tema muzicala din "Terminator 2" a fost fundalul sonor când sicriul a fost depus la locul de veci. Înainte s-au auzit și acordurile nemuritorului "My Way" a lui Frank Sinatra.
La slujba oficiată într-o biserică din cartierul moscovit Marino, unde Aleksei Navalnîi a locuit mulți ani, au participat părinții opozantului și alte câteva zeci de persoane. Soția lui Navalnîi și copiii lui nu au putut fi prezenți, de teamă că vor fi reținuți. Iulia Navalnaia i-a adus soțului ei un omagiu emoționant pe Twitter, alături de un clip cu imagini în care apar împreună de-a lungul anilor.
Iulia Navalnaia: "Îţi mulţumesc pentru 26 de ani de fericire absolută. Pentru dragostea ta, pentru sprijinul tău, pentru că m-ai făcut să râd chiar şi din închisoare, pentru că te-ai gândit mereu la mine. Nu știu cum să trăiesc fără tine, dar mă voi strădui să supraviețuiesc pentru ca tu, acolo în Ceruri, să fii fericit și mândru de mine".
La funeralii, prezența forțelor de securitate a fost masivă și apăsătoare. Până si coroanele de flori au fost trecute prin scanerele detectoare de metale.
În continuare se știu foarte puține despre moartea lui Alexei Navalnîi, care a încetat din viață într-o colonie penitenciară din Siberia - "Din cauze naturale", după cum scrie in certificatul său de deces. Familia susține că a fost ucis la ordinul lui Vladimir Putin. Alți apropiați ai lui Navalnîi l-au acuzat pe președintele rus că a ordonat asasinatul, deoarece nu ar fi putut tolera gândul că a existat posibilitatea ca Navalnîi să fie eliberat într-un potențial schimb de prizonieri. Colaboratorii lui Navalnîi spun că îi vor continua munca.
David Herszenhorn, The Washington: "Maria Pevchikh, care conduce fundația anti-corupție a opozantului rus, a postat pe Twitter o imagine cu Navalnîi alături de mesajul: "Vei fi mândru de noi". Leonid Volkov, șeful său de personal și cel mai important consilier politic al său, a declarat că asociații lui au învățat, în cei trei ani în care Navalnîi a fost închis, cum să facă lucrurile să funcționeze în absența lui. Știu ce să facă și vor continua efortul lui în slujba unei Rusii libere, democrate și fericite, cum și-a dorit Navalnîi".
Iar Iulia Navalnaia și-a asumat misiunea de a duce mai departe lupta soțului ei din exil.